Diari Oficial de la Generalitat Valenciana


Sumari del DOGV 3385, del 02-12-1998 (1998/10427)

Decret 189/1998, de 24 de novembre, del Govern Valencià, pel qual s'aprova la concessió d'un aval de la Generalitat Valenciana a l'Institut Valencià d'Habitatge, SA.
---------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1998/11/24/189/dof/vci/html**

### Dades del document

Número de DOGV
:   3385

Data del DOGV
:   02-12-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10273


Data del document
:   24-11-1998

Organisme emissor
:   Conselleria d'Economia, Hisenda i Administració Pública

Tipus de document
:   Decret

DECRET 189/1998, de 24 de novembre, del Govern Valencià, pel qual s'aprova la concessió d'un aval de la Generalitat Valenciana a l'Institut Valencià d'Habitatge, SA. [1998/Q10461]
  
La Llei d'Hisenda Pública de la Generalitat Valenciana autoritza el Govern Valencià per a la concessió d'avals dins de determinades condicions que s'hi fixen.
  
D'altra banda, la Llei 15/1997, de 29 de desembre, de Pressupostos de la Generalitat Valenciana per a l'exercici de 1998, estableix que la Generalitat Valenciana podrà prestar avals durant aquest exercici, per a les operacions de crèdit que concerten les entitats o empreses públiques fins a un límit de 45.922.305.481 de pessetes.
  
Basant-se en la normativa esmentada, a proposta del conseller d'Economia, Hisenda i Administració Pública, i amb la deliberació prèvia del Govern Valencià, en la reunió del dia 24 de novembre de 1998,
  
DECRETE
  
Article únic
  
Autoritzar el conseller d'Economia, Hisenda i Administració Pública per a la firma d'un aval de Tresoreria a favor de l'Institut Valencià d'Habitatge, SA, destinat a garantir un préstec per import de 775.725.694 pessetes de principal, que s'ha de formalitzar amb el Banco Central Hispano, SA, segons les estipulacions contingudes en els annexos d'aquest decret.
  
Així mateix, és autoritzat per atorgar avals destinats a garantir obligacions derivades de la utilització d'instruments financers de cobertura, vinculats a les operacions de crèdit a què fa referència el paràgraf anterior, i a determinar, en el supòsit de fer-ne ús, les condicions d'aquests avals, en el marc del que estableix la Llei d'Hisenda Pública de la Generalitat Valenciana.
  
Valencia, 24 de novembre de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
ANNEX I
  
València, ... d ... de 1998
  
José Luis Olivas Martínez, conseller d'Economia, Hisenda i Administració Pública, en nom de la Generalitat Valenciana, tot complint el que disposa la Llei d'Hisenda Pública de la Generalitat Valenciana, i en virtut del Decret 189/1998, de 24 de novembre, del Govern Valencià, concedeix un aval a l'empresa pública Institut Valencià d'Habitatge, SA, com a garantia d'una operació de crèdit de les característiques següents:
  
Entitat prestadora: Banco Central Hispano, SA.
  
Import: 366.428.683 de pessetes.
  
Termini: 10 anys.
  
Mancança: 5 anys.
  
Tipus d'interés: variable, referenciat al Mibor més un diferencial de 0,10 punts percentuals. El diferencial passarà a ser de 0,25 punts percentuals en el cas que se substituïsca l'aval de la Generalitat Valenciana per garantia hipotecària, en el supòsit previst en la condició 3 del present aval.
  
Comissions: exempta.
  
Les condicions de l'aval seran les que a continuació es detallen:
  
1. Aquest aval es destinarà a garantir el préstec esmentat amb la finalitat de refinançar l'actuació de sòl protegible, expedient Y.K.B.82, a Alacant, destinada a promoure habitatges de protecció oficial.
  
2. Aquest aval garanteix la totalitat del principal del préstec i dels interessos fins a l'extinció de l'obligació principal, o, si és el cas, fins al moment en què es produïsca la substitució prevista en l'apartat següent.
  
3. Si la Conselleria d'Economia, Hisenda i Administració Pública ho estima convenient i possible, el present aval podrà substituir-se per garantia hipotecària suficient sobre els solars objecte de l'operació de finançament, una vegada que s'execute el projecte de reparcel·lació de la unitat d'execució a la qual pertanyen aquests i les parcel·les corresponents al IHV,SA, siguen inscrites al seu favor.
  
4. No es podran realitzar novacions en el contracte de préstec sense l'autorització del conseller d'Economia, Hisenda i Administració Pública mentre estiga vigent l'aval.
  
5. La concessió d'aquest aval comporta el compromís formal de l'entitat prestadora d'enviar a la Conselleria d'Economia, Hisenda i Administració Pública, còpia del contracte de l'operació de crèdit garantida i certificat de la disposició per part del prestatari i d'informar, puntualment i al venciment, del grau de compliment del prestatari de les seues obligacions amb l'entitat i del risc viu de l'operació per trimestres naturals i vençuts.
  
6. La Tresoreria de la Generalitat Valenciana respondrà davant l'entitat prestadora del reintegrament de les quantitats garantides, amortització del principal i interessos, únicament en cas d'incompliment en el pagament per part de l'entitat avalada, sense renunciar al benefici d'excussió recollit en l'article 1.830 del Codi Civil.
  
El conseller d'Economia, Hisenda i Administració Pública: José Luis Olivas Martínez.
  
ANNEX II
  
Contracte d'aval entre la Generalitat Valenciana i l'Institut Valencià d'Habitatge, SA
  
D'una banda, el senyor José Luis Olivas Martínez, conseller d'Economia, Hisenda i Administració Pública de la Generalitat Valenciana, i, de l'altra, el senyor Juan Antonio Crehuet Marín, gerent de l'Institut Valencià d'Habitatge, SA, exposen:
  
1. El Govern Valencià, en virtut de les competències que li confereix la legislació vigent, i a proposta del conseller d'Economia, Hisenda i Administració Pública, autoritzà mitjançant el Decret 189/1998, de 24 de novembre, del Govern Valencià, la concessió d'un aval a l'Institut Valencià d'Habitatge, SA, com a garantia d'una operació de crèdit per import de 257.809.434 de pessetes de principal, que s'ha de formalitzar amb el Banco Central Hispano, SA, a un termini de 10 anys.
  
2. Les parts pretenen regular les seues relacions mútues derivades de la concessió de l'aval a què es fa referència en l'apartat 1 d'aquesta exposició, i els termes i les condicions de la garantia prestada, per a la qual cosa lliurement i voluntàriament convenen subscriure aquest contracte d'acord amb les següents clàusules:
  
Primera
  
La Generalitat Valenciana es compromet a avalar l'Institut Valencià d'Habitatge, SA, en els termes establits en el Decret 189/1998, de 24 de novembre, del Govern Valencià.
  
Segona
  
El IHV, SA, es compromet a substituir la garantia d'aval atorgat per garantia hipotecària sobre els solars objecte de l'operació de finançament, en els supòsits i terminis establits en la condició 3 de l'annex I del Decret 189/1998.
  
A aquest efecte, mantindrà informada a la Conselleria d'Economia, Hisenda i Administració Pública de qualsevol modificació que afecte la situació actual dels solars esmentats.
  
Tercera
  
Per la prestació de la garantia descrita en concepte d'aval l'Institut Valencià d'Habitatge, SA, es compromet, mentre l'aval estiga en vigor, a no realitzar una altra operació de crèdit sense el coneixement previ de la Conselleria d'Economia, Hisenda i Administració Pública.
  
Quarta
  
L'Institut Valencià d'Habitatge, SA, es compromet a trametre a la Conselleria d'Economia, Hisenda i Administració Pública, el volum de les càrregues financeres, el balanç i el compte de resultats, amb periodicitat semestral, així com l'auditoria dels seus comptes anuals.
  
Cinquena
  
L'entitat avalada es compromet expressament a presentar justificació documental de la destinació de l'import avalat, i a facilitar, si escau, la inspecció i el control de la Conselleria d'Economia, Hisenda i Administració Pública per tal de comprovar-ho, i també la de la solvència de l'entitat garantida, a aquest efecte podrà verificar els balanços, els comptes de resultats i altres estats de llibres comptables.
  
Sisena
  
La Generalitat Valenciana, per l'aval prestat, respon del pagament de les obligacions només en el cas que el deutor no complisca aquestes obligacions, amb les limitacions i excepcions com a fiador indicades en l'annex I del Decret 189/1998, de 24 de novembre, del Govern Valencià, i amb les reserves de drets que s'estableixen en la normativa general de l'estat en aquest tipus de contractes.
  
Setena
  
Una vegada efectuat el pagament, la Generalitat Valenciana se subrogarà en tots els drets que l'entitat beneficiària de les garanties tinga contra l'avalat.
  
Les despeses que es puguen produir com a conseqüència de l'exercici de les accions derivades d'aquest contracte, seran en tot cas a compte de l'avalat.
  
El conseller d'Economia, Hisenda i Administració Pública: José Luis Olivas Martínez.


Còpia Permalink ELI